Bírálják Havelt a felhívás aláírásáért
Csehországban bírálják Václav Havel államfõt azért, hogy aláírta a csütörtökön nyilvánosságra hozott felhívást, melyben öt EU-tag és három tagjelölt állam vezetõje az USA mellett állt ki az iraki kérdésben. A cseh kormányfõt szintén felkérték a felhívás aláírására, azonban ezt õ elutasította. Az ország hivatalos álláspontját pedig nem Havel elnök, hanem a parlament határozza meg - jelentette ki a cseh kormányfõ.
Vladimír Spidla cseh kormányfõ csütörtökön este kijelentette, hogy a kérdésben a kormány álláspontja a hivatalos. "A külügyi álláspontokat a hivatalos döntések, nem pedig újságok és újságcikkek határozzák meg, függetlenül attól, hogy azokat fontos személyiségek írták alá. Az iraki válsággal kapcsolatos cseh álláspontot csak a parlament határozhatja meg" - mondta Spidla, aki azt is hozzátette, hogy a felhívás aláírására õt is felkérték, de õ ezt elutasította.

A külügyminisztérium közleményében az áll, hogy a cikk Havel "személyes véleményét" tükrözi. "Áttanulmányozva a szöveget, azt látjuk, hogy nincs benne semmi olyan, ami kifejezetten ellenkezne a cseh külpolitikai alapvetõ céljaival" - jelentette ki a Právo címû lap pénteki számában Cyril Svoboda külügyminiszter. Ugyanakkor nem titkolta, hogy mind magáról a felhívásról, mind arról, hogy azt Havel is aláírta, az általa vezetett tárca csak utólag értesült.

Ladislav Spacek elnöki szóvivõ szerint Havel azért írta alá a felhívást, mert úgy látja, hogy az hosszú távon megfelel a cseh érdekeknek, és nincs ellentétben az ENSZ határozataival. Csehország Irakkal kapcsolatos hivatalos álláspontja az, hogy az esetleges katonai akcióra csak az ENSZ elõzetes jóváhagyásával kerülhet sor.
iraki konfliktus Csehország felhívás Irak Václav Havel USA parlament